**ЈАВНО САОПШТЕЊЕ ФАТФ ОД 21.02.2025. ГОДИНЕ**

**(**[**https://www.fatf-gafi.org/en/publications/High-risk-and-other-monitored-jurisdictions/Call-for-action-february-2025.html**](https://www.fatf-gafi.org/en/publications/High-risk-and-other-monitored-jurisdictions/Call-for-action-february-2025.html)**)**

**Париз, 21.02.2025.године** Високоризичне јурисдикције имају значајне стратешке недостатке у својим системима за борбу против прања новца, финансирања тероризма и финансирања ширења оружја за масовну уништење. За све државе препознате као високоризичне ФАТФ позива све чланице и апелује на све јурисдикције да примењују појачане радње и мере а у најозбиљнијим случајевима позивају се државе да примењују противмере како би заштитиле међународни финансијски систем од ризика прања новца, финансирања тероризма и финансирања ширења оружја за масовно уништење (ПН/ФТ/ФШОМУ) који проистичу из те државе. Ова листа се често екстерно зове *црна листа.*

Од фебруара 2020. године Иран је известио у јануару и августу 2024. године да нема материјалних промена у статусу акционог плана.

С обзиром на повишене ризике од финансирања ширења ОМУ, ФАТФ поново упућује позив да се примене противмере на ове високоризичне јурисдикције.

##### Јурисдикције на које се односи позив који је ФАТФ упутио својим чланицама и другим јурисдикцијама за примену противмера - црна листа

**ДЕМОКРАТСКА НАРОДНА РЕПУБЛИКА КОРЕЈА (ДНРК)**

Надовезујући се на своја саопштења у претходној деценији ФАТФ је и даље забринут због тога што ДНРК још увек не успева да реши значајне недостатке у свом систему за борбу против прања новца и финансирања тероризма (БППН/ФТ) и због незаконитих активности ДНРК у вези са ширењем оружја за масовно уништење (ОМУ) и финансирањем истог,што представља озбиљне претње.

ФАТФ континуирано од 2011. године наглашава потребу да све државе одлучно примењују циљане финансијске санкције у складу са Резолуцијама СБУН и да примењују следеће противмере да би заштитиле своје финансијске системе од претње прања новца, финансирања тероризма и финансирања пролиферације, која проистиче из ДНРК:

* -Раскидање кореспондентских односа са банкама из ДНРК;
* -Затварање свих подружница или филијала банака из ДНРК на својој територији; и
* - Ограничавање пословних односа и финансијских трансакција са лицима из ДНРК.

Упркос овим позивима, ДНРК је повећала повезаност са међународним финансијским системом, што повећава ризике од финансирања ширења ОМУ, што је ФАТФ и констатовао у фебруару 2024. године. Ово захтева већи опрез и поновну имплементацију и спровођење ових противмера против ДНРК. Као што је наведено у РСБУН 2270, ДНРК учестало користи параван компаније, фантомске компаније, заједничка улагања и нетранспарентне власничке структуре у сврхе кршења санкција. ФАТФ као такав подстиче своје чланице и све државе да примењују појачане радње и мере према ДНРК и могућности да иста извршава трансакције за свој рачун.

ФАТФ такође апелује на државе да адекватно процене и објасне појачани ризик од финансирања ширења ОМУ већом финансијском повезаношћу, како је наведено, нарочито пошто следећи круг процена захтева од држава да адекватно процене ризике од ФП према Препоруци 1 и Непосредном резултату 11. Могућност прибављања поузданих и веродостојних информација које помажу у процени ризика од ФП у вези са ДНРК отежана је недавним истеком мандата Панела експерата из Комитета основаног према Резолуцији 1718. Стога ће ФАТФ пратити спровођење мера за усклађивање са циљаним финансијским санкцијама и противмера према ДНРК.

### ИРАН

У јуну 2016. године Иран се обавезао на решавање стратешких недостатака. Акциони план Ирана истекао је у јануару 2018. године. У фебруару 2020. године ФАТФје консттаовао да Иран није испунио акциони план.

У октобру 2019. године ФАТФ је позвао своје чланице и апеловао на све јурисдикције да затраже појачану контролу филијала и подружница финансијских институција чије је седиште у Ирану од стране надзорних органа; да уведу појачане механизме извештавања о релевантним питањима или систематско извештавање о финансијским трансакцијама и да захтевају увођење обавеза појачане екстeрне контроле за финансијске групације у погледу сваке филијале или подружнице која се налази у Ирану.

Сада, имајући у виду да Иран није усвојио Палермо конвенцију нити Конвенцију о финансирању тероризма у складу са стандардима ФАТФ, ФАТФ у потпуности укида суспензију противмера и позива своје чланице и апелује на све јурисдикције да примењују делотоворне противмере у складу са Препоруком 19.

Иран ће остати у Саопштењу ФАТФ о високоризичним јурисдикцијама које подлежу позиву за акцију док се Акциони план у потпуности не испуни. Уколико Иран ратификује Палермо конвенцију и Конвенцију о финансирању тероризма, у складу са ФАТФ стандардима, ФАТФ ће одлучити о наредним корацима, укључујући и да ли да суспендује противмере. Док Иран не имплементира мере које се траже у Акционом плану за отклањање идентификованих недостатака у погледу борбе против финансирања тероризма, ФАТФ и даље изражава забринутост због ризика од финансирања тероризма који проистиче из Ирана и претње коју исти представља за међународни финансијски систем.

У јуну 2016. године ФАТФ је поздравио опредељеност Ирана на високом политичком нивоу да отклони стратешке недостатке у систему за борбу против ПН/ФТ и његову одлуку да затражи техничку помоћ у имплементацији Акционог плана. Од 2016. године Иран је увео режим пријављивања преноса готовине преко државне границе, извршио измене и допуне Закона о спречавању прања новца и усвојио један подзаконски акт за спречавање прања новца.

У фебруару 2020. године ФАТФ је констатовао да још увек постоје ставке које нису испуњене и да Иран треба у потпуности да реши следеће: (1) да на одговрајући начин криминализује финансирање тероризма укључујући и тако што неће изузимати одређене групе *које покушавају да окончају страну окупацију, колонијализам и расизам*; (2) да идентификује и ограничи располагање имовином терориста у складу са релевантним резолуцијама Савета безбедности Уједињених нација, (3) да омогући увођење адекватног и спроводивог система познавања и праћења странке; (4) да покаже како надлежни органи идентификују и кажњавају нелиценциране пружаоце услуге преноса новца/вредности, (5) да ратификује и имплементира Палермо конвенцију и Конвенцију о финансирању тероризма и да појасни капацитете за пружање међународне правне помоћи; (6) да обезбеди да финансијске институције проверавају да електронски трансфери садрже потпуне информације о налогодавцу и кориснику трансфера.

Државе треба да буду у могућности да примењују контрамере када ФАТФ то затражи. Државе такође треба да буду у могућности да примењују контрамере независно од позива ФАТФ да то учине. Те контрамере треба да буду делотворне и сразмерене ризицима.

У Тумачењу уз Препоруку 19 наведени су примери противмера које државе могу да предузму.

## Јурисдикције на које се односи позив који је ФАТФ упутио својим чланицама и другим јурисдикцијама за примену појачаних радњи и мера сразмерно ризицима који проистиу из те јурисдикције

### МЈАНМАР

У фебруару 2020. године Мјанмар се обавезао на решавање стратешких недостатака. Акциони план Мјанмара истекао је у септембру 2021. године.

У октобру 2022. године, с обзиром на трајни изостанак напретка и на то да већина ставки из Акционог плана још није испуњена ни годину након истека рока Акционог плана, ФАТФ је одлучио да је неопходна даља акција у складу са процедурама и ФАТФ позива своје чланице и друге јурисдикције да примењују појачане радње и мере сразмерно ризицима који проистичу од Мјанмара. ФАТФ захтева да као део појачаних радњи и мера финансијске институције повећају степен и природу праћења пословног односа како би утврдиле да ли се те трансакције или активности чине неуобичајеним или сумњивим. Уколико се не постигне даљи напредак до фебруара 2025, ФАТФ ће размотрити противмере.

Док је укупни напредак и даље спор, Мјанмар је недавно остварио напредак у односу на неколико ставки у свом акционом плану. Мјанмар треба да настави да ради на имплементацији акционог плана како би решио ове недостатке, укључујући и тако што ће учинити следеће: (1) показати појачано коришћење финансијскообавештајних података у истрагама које воде полиција/тужилаштво и повећати оперативну анализу и прослеђивање података од стране финансијскообавештајне службе (ФОС); (2) обезбедити да се прање новца истражује/кривично гони у складу са ризицима; (3) показати истрагу транснационалних случајева прања новца уз међународну сарадњу; (4) показати појачано замрзавање/привремено и трајно одузимање прихода од криминалне активности, предмета односно имовине у једнакој вредности; (5) управљати привремено одузетом имовином како би сачувао вредност привремено одузете робе до трајног одузимања; и (6) решити недостатке у техничкој усклађености у вези са Препоруком 7 како би обезбедио делотворну имплементацију циљаних финансијских санкција у вези са финансирањем ширења ОМУ.

Када примењују појачане рдање и мере, државе треба да обезбеде да се проток новачних средстава за хуманитарну помоћ, закониту активност непрофитних организација и дознаке не ремети и не спречава. ФАТФ ће такође наставити да прати да ли активности које Мјанмар предузима на спречавању прања новца и финансирања тероризма непотребно ометају законите финансијске токове.

Мјанмар ће остати на листи држава које подлежу позиву за акцију док се акциони план у потпуности не испуни.

##### Јурисдикције под појачаним праћењем - сива листа (21.02.2025. године) <https://www.fatf-gafi.org/en/publications/High-risk-and-other-monitored-jurisdictions/increased-monitoring-february-2025.html>

Јурисдикције под појачаним праћењем активно раде са ФАТФ на решавању стратешких недостатака у својим системима за борбу против прања новца, финансирања тероризма и ширења ОМУ. Када ФАТФ стави јурисдикцију под појачано праћење, то значи да се држава обавезала да хитро решава препознате стратешке недостатке према договореним роковима и да подлеже појачаном праћењу. Ова листа се често екстерно зове *сива листа.*

ФАТФ и регионална тела устројена по узору на ФАТФ (ФСРБ) настављају да раде са доле наведеним јурисдикцијама док извештавају о постигнутом напретку у решавању својих стратешких недостатака. ФАТФ позива ове јурисдикције да испуне своје акционе планове експедитивно и у договореним роковима. ФАТФ поздравља њихову посвећеност и интензивно ће пратити њихов напредак. ФАТФ не позива на примену појачаних радњи и мера на ове јурисдикције. Стандарди ФАТФ не предвиђају управљање ризиком на недозвољен начин (derisking) нити одстрањивање целих класа клијената, већ позива на приступ заснован на ризику. Стога ФАТФ подстиче своје чланице и све јурисдикције да узму у обзир доле наведене информације у својој анализи ризика. Док разматрају предузимање акције на основу анализе ризика узимајући у обзир доле наведене информације, државе треба да обезбеде да се проток новачних средстава за хуманитарну помоћ, закониту активност непрофитних организација и дознаке не ремети нити спречава. Државе такође треба да размотре своје међународне обавезе према Резолуцији 2761 (2024) СБУН у погледу изузимања у хуманитарне сврхе од мера за ограничавање располагања имовином које налажу режими санцкија УН.

ФАТФ континуирано препознаје још неке јурисдикције са стратешким недостацима у својим системима за борбу против прања новца, финансирања тероризма и ширења ОМУ. Један број јурисдикција још увек није био предмет разматрања и анализе ФАТФ или ФСРБ, али ће у догледно време бити.

ФАТФ пружа одређену флексибилност јурисдикцијама које се не суочавају са моменталним роковима за извештавање о напретку на добровољној основи. Од октобра 2024. ФАТФ је разматрао и анализирао напредак следећих држава: Бугарске, Буркине Фасо, Камеруна, Хрватске, Демократске Републике Конго, Малија, Мозамбика, Намибије, Нигерије, Филипина, Јужноафричке Републике, Јужног Судана, Танзаније, Венецуеле и Вијетнама. У наставку текста (на горенаведеном линку[[1]](#footnote-1)) наведене су ажуриране изјаве за ове државе. Алгжир, Ангола, Обала Слоноваче, Хаити, Либан, Монако, Сирија и Јемен одлучиле су да одложе извештавање, тако да су у наставку текста наведене претходно објављене изјаве за ове државе али оне не одражавају нужно најновији статус система за борбу против ПН/ФТ у овим јурисдикцијама.  Након разматрања и анализе, ФАТФ сада још препознаје у овој категорији држава Лаос и Непал.

**Јурисдикције под појачаним праћењем:**

* Алжир
* Ангола
* Бугарска
* Буркина Фасо
* Камерун
* Обала Слоноваче
* Хрватска
* Демократска Република Конго
* Хаити
* Кенија
* Лаос
* Либан
* Мали
* Монако
* Мозамбик
* Намибија
* Непал
* Нигерија
* Јужноафричка Република
* Јужни Судан
* Сирија
* Танзанија
* Венецуела
* Вијетнам
* Јемен

***Јурисдикције које више не подлежу појачаном праћењу од стране ФАТФ*** : Филипини

1. <https://www.fatf-gafi.org/en/publications/High-risk-and-other-monitored-jurisdictions/increased-monitoring-february-2025.html> [↑](#footnote-ref-1)